क'कराझार , अक्टबर 5 : ब्रिहस्पथिबाराव बड'लैन्ड फरायसा आफाद ( BSU ) आ 20 सेप्तेम्बनिफ्रायनो 15 सान बड'लैन्ड मुलुग सोलोंसालिनि जेंनाखौ लानानै सोलोंसालिनि लांगोना मोखांआव धर्ना होबोगासिनो दंमोन । मख'नो गोनांदि , बिथांमोनहा दानि सोलोंसालि बेंगिरि Vice - Chancellor हेमन्ट कुमार बरुवा बिथांखौ बिबाननिफ्राय बोख्लायनानै गुबुन गोख्रों मावथि अरायथा ( Permanent ) Vice - Chancellor थिसन नांगौ होन्ना दाबि होबोगासिनो दंमोन । 15 साननि उनाव हादोरसानि गिबि मनट्री सर्बानन्द सनवाल बिथांआ थाबैनो गोदान VC थिसनगोन होन्नायलाय सोमावसारनायखौ दोन्थ'यो । मुलुग सोलोंसालिनि जेंनाखौ लानानै गिबि मनट्री आरो बिसु ( BSU ) नि सावरायज्लायनाया 1 अक्टबर दानाव जादोंमोन । बड'लैन्ड फरायसा आफादनि आफादगिरि सोगोमसार बसुमथारि बिथांआ खौरांगिरिनि सिगांआव बुङोदि , समबाराव गिबि मनट्रीआ फरायसा आफादजों सावरायज्लायनानै आफादनि थार दाबिखौ गनायबाय आरो गिबि मनट्रीआ आसाम सरकारनि गोजौ सोलोंथाय बिफान्नि प्रिन्चिपाल सेक्रेटारिखौ बड'लैन्ड मुलुग सोलोंसालिआव गोदान मावथि Vice - Chancellor थिसन्नो थाखाय बिथोन हरबाय होन्ना बिथांआ बुङो । बिथांआ बुंबावोदि , गिबि मनट्रीआ गोदान VC खौ अक्टबर दानावनो थिसन्नो खोथा होदों आरो बड'लैन्ड मुलुग सोलोंसालिनि राजखान्थियारि थाखोआव सावरायनानै 1956 माइथायनि UGC नि आयेन बादियै 12 B बिमुंखौ होगोन होन्ना बुङो । बड'लैन्ड फरायसा आफादनि दैदेनगिरि बिथांआ बुंबावोदि , गोदान VC खौ थिसन्नाय लोगो लोगोनो सोलोंसालिआव खालि जानानै थानाय मासिफोर फारियै - Controller of Examination , Academic Registrar , Director of College आरो मुलुग सोलोंसालि जौगाखां आफाद ( CUDC ) , रांनि अफिसार , बिजाब बाख्रि नायसंगिरि , आरायथा रेजिस्ट्रार आरो मोनफ्रोमबो बिफानाव खालि जानानै थानाय मासिफोरखौ थिसनगोन होन्ना खोथा होयो । 
15 साननि उनाव , गिबि मनट्रीनिफ्राय खोथा मोन्नानै BSU आ धर्ना होनायखौ बोखारबाय